**Generalforsamlingen i 3F Industri Vestegnen anbefaler énstemmigt et ja til overenskomsterne og mæglingsforslaget.**

Kære medlem

Efter lange og svære forhandlinger, så ligger der endelig et samlet resultat af overenskomstforhandlingerne på det private område. Nu er det din tur til at tage stilling.

Lad mig slå fast med det samme: Der er tale om et historisk godt resultat! Med markante lønstigninger, bedre forhold for tillidsrepræsentanterne, med bl.a. bedre muligheder for at organisere og bedre værktøjer til brug i forbindelse med de lokale lønforhandlinger, mere betalt barsel mere betalt pension og højere indbetaling på fritvalgskontoen, så er de vigtigste af afdelingens krav blevet hørt.

Vi må selvfølgelig ikke glemme, at forhandlingerne sker på et bagtæppe af høj inflation, en årrække med store overskud i virksomhederne og beskedne lønstigninger til os. Så budskabet fra 3F Industri Vestegnen har været klart: Nu er det vores tur!

Selvom man aldrig kommer igennem med alle sine krav, så synes jeg at vi kan være tilfredse. Budskabet er blevet hørt, og arbejdsgiverne må til lommerne.

Generalforsamlingen hæftede sig særligt ved, at de centrale forhandlere på industriområdet har sendt det kraftigst mulige signal til virksomhederne: De lokale lønforhandlinger skal tages alvorligt. Også ude på de enkelte virksomheder skal der ske markante lønstigninger.

I en usikker tid med inflation, krig i Europa og udfordringer med forsyningssikkerheden, så er det lykkedes for forhandlerne med en 2-årig aftale at finde en balance mellem reelle lønstigninger og bedre rettigheder, uden at sætte konkurrenceevnen over styr.

De danske virksomheder står stærkt, og jeg er overbevist om, at virksomhederne også i fremtiden har råd til at investere i deres vigtigste ressource: Dygtige, engagerede og veluddannede medarbejdere.

Vi stemmer JA til OK23, og vil anbefale dig at gøre det samme.

Jim Staal

Formand

3F Industri Vestegnen